《廿五兄宣义见招偕诸弟赴新亭宴集即席有作》
宋代·喻良能

潇洒新亭好，松长桂亦稠。
清秋集鸿雁，暇日劝觥筹。
既远含香直，何辞秉烛游。
主人情义重，终宴不知休。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。